ΓΡΑΠΤΗ ΕΡΩΤΗΣΗ E-2844/97 υποβολή: Klaus-Heiner Lehne (PPE) προς την Επιτροπή (11 Σεπτεμβρίου 1997)

Θέμα: Τραπεζικά τέλη κατά την καθιέρωση του Ευρώ

Στην εφημερίδα «Ευρώπη Χωρίς Σύνορα» που δημοσιεύει η Γενική Διεύθυνση της Επιτροπής Πληροφοριών, Επικοινωνιών, Πολιτισμού και Οπτικοακουστικών Μέσων ως μηνιαίο δελτίο (ISSN 1021-2345), στην έκδοση Ιιουνίου 1997 (ολοκλήρωση της σύνταξης στις 20 Μαΐου 1997), στη σελίδα 2, αναφέρονται στον τίτλο «Πρακτικά ερωτήματα για το Ευρώ και απαντήσεις στις αρχές του 1998» τα εξής:

Κατά τη μετατροπή εθνικού νομίσματος σε Ευρώ από 1ης Ιανουαρίου 1999 οι χρήστες δεν θα επιβαρύνονται παρά μόνον με τις τεχνικές δαπάνες των τραπεζών.

Ερωτώ, συνεπώς, την Επιτροπή:

1. Για ποιες δαπάνες πρόκειται;

2. Θεωρεί η Επιτροπή δικαιολογημένες τις δαπάνες με τις οποίες επιβαρύνονται οι χρήστες κατά την απαιτούμενη μετατροπή νομίμων μέσων πληρωμής;

3. Συμβιβάζεται με τους κανόνες δικαίου το γεγονός ότι η μετατροπή ενός νομίμου μέσου πληρωμής επιβαρύνει κάθε μεμονωμένο χρήστη κατόπιν αποφάσεως των εθνικών αρχών;

4. Λαμβάνοντας υπόψη ότι η μετατροπή των νομίμων μέσων πληρωμής συνιστά κατά κανόνα ένα κυριαρχικό δικαίωμα δεν θα έπρεπε να ενταχθούν οι δαπάνες αυτές στο γενικό πλαίσιο της φορολογίας;

5. Τι σκοπεύει να πράξει η Επιτροπή προκειμένου να μην αυξηθούν οι επιφυλάξεις μεγάλου μέρους του πληθυσμού που αντιτίθεται στο Ευρώ λόγω των ενδεχόμενων πρόσθετων επιβαρύνσεων (κόστος μετατροπής);

6. Δεν είναι δυνατόν να διαμορφωθούν οι διατάξεις που διέπουν τις μεταβατικές ρυθμίσεις των τραπεζών με τέτοιο τρόπο ώστε να μην επιβαρύνονται οι καταναλωτές;

7. Πώς κρίνει η Επιτροπή, όσον αφορά τα ερωτήματα 1 έως 6, την απόφαση του Ομοσπονδιακού Δικαστηρίου της 15ης Ιουλίου 1997 σχετικά με την υπόθεση VIΖR 269/96 και 279/96 ως προς την χορήγηση ατέλειας κατά την διεκπεραίωση κυριαρχικών αρμοδιοτήτων μέσω των τραπεζών; (επισυνάπτονται τα σχετικά άρθρα από την εφημερίδα Frankfurter Allgemeinen).

Συμπληρωματική απάντηση του κ. de Silguy εξ ονόματος της Επιτροπής (16 Φεβρουαρίου 1998)

Τον Οκτώβριο 1997, η Επιτροπή έδωσε μια προσωρινή απάντηση στη γραπτή ερώτηση του Αξιότιμου Μέλους του Κοινοβουλίου ((ΕΕ C 134 της 30.4.1998, σελ. 27. )), δεδομένου ότι δεν είχαν ακόμη ολοκληρωθεί οι εργασίες της ομάδας εμπειρογνωμόνων στην οποία η Επιτροπή είχε αναθέσει τη μελέτη του θέματος αυτού. Η ομάδα εμπειρογνωμόνων υπέβαλε την έκθεσή της και, με την επιφύλαξη μιας διεξοδικότερης μελέτης, πρότεινε να γίνουν δεκτά τα συμπεράσματα της μελέτης και να προωθηθεί η θέσπιση ενός κώδικα ορθής πρακτικής σχετικά με τα τραπεζικά έξοδα για την μετατροπή.

Κατά την άποψη της ομάδας εμπειρογνωμόνων, οι τράπεζες δεν έχουν νόμιμα το δικαίωμα να επιβαρύνουν τους πελάτες τους όταν είναι υποχρεωμένες να προβούν σε μετατροπές. Αυτό αφορά τις μετατροπές εισερχόμενων πληρωμών κατά τη διάρκεια της μεταβατικής περιόδου και τη μετατροπή των λογαριασμών σε ευρώ, κατά τη λήξη της περιόδου αυτής.

Όσον αφορά τη μετατροπή των εθνικών τραπεζογραμματίων και κερμάτων σε τραπεζογραμμάτια και κέρματα ευρώ κατά τη διάρκεια της τελικής περιόδου, φαίνεται ότι δεν υπάρχει νομική βάση όσον αφορά την επιβολή στις τράπεζες της γενικής υποχρέωσης να προβαίνουν στη μετατροπή χωρίς καμία επιβάρυνση του πελάτη. Ωστόσο, υπάρχουν νομικά επιχειρήματα βάσει των οποίων οι κάτοχοι τραπεζικών λογαριασμών μπορούν να ζητήσουν τη δωρεάν μετατροπή των εθνικών τραπεζογραμματίων και κερμάτων. Ο κώδικας ορθής πρακτικής τον οποίο συνιστά η ομάδα εμπειρογνωμόνων προβλέπει τη δωρεάν μετατροπή:

- για τις εισερχόμενες και εξερχόμενες πληρωμές κατά τη διάρκεια της μεταβατικής περιόδου 7

- για τη μετατροπή λογαριασμών σε εθνικό νόμισμα και λογαριασμούς σε ευρώ κατά τη διάρκεια και κατά τη λήξη της μεταβατικής περιόδου 7

- για τη μετατροπή σε ευρώ, κατά τη διάρκεια της τελικής περιόδου, των τραπεζογραμματίων και κερμάτων που υπάρχουν για τις ανάγκες των νοικοκυριών σε εθνικό νόμισμα, για τους κατόχους τραπεζικών λογαριασμών.

Επιπλέον, η Επιτροπή πιστεύει, επί του παρόντος, ότι υπάρχουν επίσης επιχειρήματα που συνηγορούν υπέρ της δωρεάν μετατροπής των τραπεζογραμματίων και κερμάτων σε εθνικό νόμισμα σε τραπεζογράμματια και κέρματα ευρώ κατά τη διάρκεια της τελικής περιόδου για τους πολίτες που δεν διαθέτουν τραπεζικό λογαριασμό.

Η Επιτροπή θα λάβει οριστική θέση όσον αφορά τον κώδικα που θα πρέπει να τεθεί σε εφαρμογή και τις πλέον κατάλληλες πρωτοβουλίες αφού πρώτα μελετήσει τις απόψεις των συμμετεχόντων στη συζήτηση στρογγυλής τραπέζης στις 26 Φεβρουαρίου 1998.